Rusia se consideră a fi în război din cauza intervenției occidentale pentru Ucraina și nu îi poate permite unui stat să existe la frontierele ruse dacă acesta s-a arătat gata să folosească orice metodă pentru a captura Crimeea, a declarat purtătorul de cuvânt al Kremlinului, Dmitri Peskov, potrivit Reuters.
Reprezentantul Kremlinului a comentat situația pentru publicația rusă "Argumente și Fapte", vineri, după atacurile efectuate de forțele ruse asupra infrastructurii energetice ucrainene în decursul nopții.
"Suntem într-o stare de război. Da, a început ca o operațiune militară specială, dar de îndată ce a fost format acest grup, când Occidentul colectiv a devenit participant de partea Ucrainei, a devenit un război pentru noi", susține Dmitri Peskov.
"Sunt convins de asta. Și toată lumea ar trebui să înțeleagă asta, pentru propria lor motivație", a continuat el.
Oficialii ruși, inclusiv Vladimir Putin, au început să folosească treptat cuvântul "război", deși au insistat multă vreme că acest termen ar trebui evitat.
Purtătorul de cuvânt al Kremlinului susține că Rusia trebuie să își "elibereze" integral "noile regiuni" pentru a asigura siguranța oamenilor de acolo, o referire la cele patru regiuni ucrainene pe care Moscova le-a declarat anexate în 2022.
Ucrainenii spun că nu se vor opri până nu vor îndepărta fiecare militar rus de pe teritoriul lor recunoscut internațional și sunt hotărâți să recupereze și Crimeea, pe care Moscova a anexat-o ilegal în 2014.
Rusia, care a investit masiv în Crimeea, susține că regiunea este o parte integrată a țării și că statutul ei a fost stabilit o dată pentru totdeauna.